ฟันรถเอ็นจีวีเลี่ยงภาษี
กรมศุลฟันรถเอ็นจีวีสำแดงเท็จเลี่ยงภาษี ทยอยสั่งคดีส่งฟ้องศาลปรับ 4 เท่าของราคารถรวมภาษี
23 ก.พ. 2560

กรมศุลฟันรถเอ็นจีวีสำแดงเท็จเลี่ยงภาษี ทยอยสั่งคดีส่งฟ้องศาลปรับ 4 เท่าของราคารถรวมภาษี
นายชัยยุทธ คำคุณ รองอธิบดีกรมศุลกากร เปิดเผยว่า กรมศุลกากรได้สั่งคดีนำเข้ารถเมล์เอ็นจีวีล็อตแรกจำนวน 1 คัน ที่ บริษัท ซุปเปอร์ซาร่า เป็นผู้นำเข้า มีความผิดสำแดงเท็จเลี่ยงภาษี ซึ่งทางบริษัทยืนยันกลับมาแล้วว่าการนำเข้าถูกต้อง เท่ากับว่าผู้นำเข้าไม่ยอมความในชั้นการพิจารณาของกรม หลังจากนี้กรมจะส่งเรื่องให้ตำรวจและอัยการพิจารณาส่งฟ้องศาลต่อไป
สำหรับการดำเนินการฟ้องศาลจะรอให้การสั่งคดีการนำเข้ารถเมล์เอ็นจีวีอีก 4 ล็อตที่เหลือ จำนวน 488 คัน ให้หมดเสียก่อน คาดว่าจะสั่งคดีได้ทั้งหมดภายในปีนี้ และส่งฟ้องพร้อมกัน เนื่องจากมีความผิดในลักษณะเดียว คือ รถเมล์เอ็นจีวีที่นำเข้าไม่มีถิ่นกำเนิดในประเทศมาเลเซีย เป็นรถสำเร็จรูปทั้งคันที่นำเข้ามาจากประเทศจีน
ทั้งนี้ หากศาลเห็นว่าผู้นำเข้ามามีความผิดตามที่กรมศุลกากรแจ้งความ ผู้นำเข้าต้องเสียค่าปรับ 4 เท่าของราคาสินค้ารวมอากร 
นายสุระชัย เอี่ยมวชิรสกุลผู้อำนวยการองค์การขนส่งมวลชนกรุงเทพ(ขสมก.) กล่าวว่า ที่ประชุมคณะกรรมการ ขสมก. เห็นว่าให้รอข้อยุติจากกรมศุลกากรก่อนถึงแหล่งกำเนิดของรถเมล์เอ็นจีวีที่ บริษัท เบสท์ริน กรุ๊ป นำเข้ามาถ้ากรมศุลกากรยืนยันว่านำเข้าผิดจริง ขสมก.จะใช้เป็นหลักฐานยกเลิกสัญญา คาดว่าใน 1 เดือนจะได้คำตอบที่ชัดเจน ก่อนหน้านี้ ขสมก.ได้ทำหนังสือถามกรมศุลกากรแล้ว 2 รอบ เพื่อให้ยืนยันว่าเป็นการแจ้งสำแดงเท็จหรือไม่ แต่ยังไม่ได้หนังสือตอบกลับเป็นทางการ
นายพิชิต อัคราทิตย์ รมช.คมนาคม กล่าวว่า อำนาจในการตัดสินใจว่าจะยกเลิกสัญญาหรือไม่ อยู่ที่ ขสมก.แต่ได้สั่งการไปว่าให้เร่งหาข้อสรุปภายในสิ้นเดือน ก.พ.นี้